Oululaisten veljesten huumevelan perintä päättyi siihen, että pikkuveli ampui isoveljensä sorakuopan reunalla, käy ilmi esitutkinnasta ja syytteistä.

Pakottivatko nämä kaksi miestä oululaismiehen tappamaan veljensä? Sitä oikeus nyt pohtii. Aleksanteri Pikkarainen

Oululainen äiti ilmoitti reilun parikymppisen poikansa, pienen tyttären isän, kadonneen viime vuoden marraskuussa. Poliisi tutki asiaa. Aluksi virkavalta kyseli vankiloista, sairaaloista ja terveyskeskuksesta miehen perään. Olinpaikkaa tiedusteltiin myös Kenttätieltä, joka on oululaisten päihdeongelmaisten asuinpaikka.

Kerrottiin, ettei miestä ole näkynyt viikkokausiin.

Viimeisen kerran mies oli käyttänyt pankkitiliään 3. lokakuuta. Viimeinen tilitapahtuma oli toimeentulotuki marraskuun alusta.

Esitutkinnan aikana poliisi alkoi epäillä miehen joutuneen henkirikoksen uhriksi.

Poliisin epäilyksen kohteiksi joutuivat neljä miestä, joista yksi oli uhrin veli.

Tapahtui Tuirassa

Poliisi kuulusteli tutkinnan aikana useita nuoria oululaisia.

Yksi heistä oli Tuirassa asuva nainen, jonka luona jutun keskeiset päähenkilöt, veljekset, majailivat aika ajoin.

Nainen kertoi kuulustelussa veljesten olleen asunnollaan 6. lokakuuta.

Voi ajatella miesten piilotelleen asunnossa, sillä heitä etsi kaksi vuonna 1995 syntynyttä miestä, joilla oli nuoresta iästään huolimatta jo kova maine huumepiireissä. Nämä kaksi epäilivät veljesten varastaneen näistä toiselta merkittävän määrän, kymmeniä grammoja, amfetamiinia.

Velka oli maksettava.

Miehet olivat liikkeellä kolmannen miehen kanssa, jonka oli määrä ostaa MDMA-huumetta. Tällä verukkeella nuorempi veli saatiin ulos tuiralaisen videovuokraamon pihalle.

Kaksikko yllätti veljen takaapäin ja antoi jo parkkipaikalla muutaman iskun tälle.

Tatuoitu liminkalaismies on ollut kaikkein aktiivisimmassa roolissa surmayönä, käy ilmi esitutkinnasta ja haastehakemuksesta. Aleksanteri Pikkarainen

”Nyt tullaan käymään”

Aamuyön tunteina seurue siirtyi nuoren naisen asunnon ovelle. On ristiriitaista, miten velanperijät pääsivät asuntoon, mutta he eivät mitä ilmeisimmin olleet tervetulleita.

Syyttäjän mukaan tämä tapahtui niin, että nainen tuli avaamaan, toinen miehistä otti ovenkahvasta kiinni, jolloin miehet totesivat, että nyt tullaan käymään.

Asunnolla alkoi amfetamiinivarkaudesta epäiltyjen veljesten ”kuulustelu” ja nöyryytys.

Huumeostajan roolissa asunnossa ollut, itsekin myöhemmin syytetyn penkille joutunut mies kertoi, että veljekset olivat tilanteessa alistettuina ja peloissaan.

Toinen asunnossa olleista kuvaili asunnon tunnelmaa paskaksi, ahdistavaksi ja pelottavaksi. Veljekset olivat pelosta jäykkinä. Hän ei ollut koskaan nähnyt kenenkään pelkäävän niin kovin.

Velkaa perineiden miesten käytöstä mies kuvaili poliisille itsevarmaksi, hallitsevaksi ja päättäväiseksi.

Toista veljeksistä lyötiin aseen perällä päähän niin, että veri lensi. Velanperijät riisuttivat veljekset alasti näitä nöyryyttääkseen tai etsiäkseen näiltä mahdollisesti huumeita tai rahaa.

Kahden todistajan mukaan toinen velanperijöistä sanoi veljeksille, että kivi-paperi-sakset, kumpi kuolee.

Tilanteessa ollut todistaja kertoo tuolloin vanhemman veljen osoittaneen nuorempaa veljeään. Toiselle kiristäjistä tämä oli todistajan mukaan tarkoittanut, että vanhempi veli kuolee.

Tämän jälkeen miehet käskivät veljeksiä pukemaan päälleen.

Kaksikko talutti veljekset asunnosta ulos ja autoon.

Sorakuopalle

Kiristäjät veivät veljekset autoon ja istuttivat nämä takapenkille. Nuorempi veli kertoi myöhemmin kuulusteluissa apukuskin paikalla istuneen liminkalaismiehen sanoneen, ettei kannata yrittää mitään sankaritekoja.

Velanperijät olivat aseistautuneet.

Matkaa Tuirasta Jäälin montuille on 15 kilometriä. Kesäisin alue on suosittu uimapaikka, mutta lokakuisena aamuyönä siellä on varmasti rauhallista.

Veljekset kävelytettiin sopivan kuopan reunalle. Karkaamisesta varoitettiin ampumisuhkauksella. Nuoremmalle veljelle annettiin ase ja hänen käskettiin ampua veljensä. Veli painoi liipaisinta, mutta mitään ei tapahtunut.

Toinen velanperijöistä totesi tällöin varmistaneensa, että mies varmasti tekisi teon.

Veljekset saivat hyvästellä toisensa, jonka jälkeen pikkuveli ampui isoveljeään kuolettavasti niskaan. Todistajan mukaan hän itki hysteerisesti kertoessaan asiasta, kun miehet kuljettivat hänet takaisin Tuiraan. Kuulusteluissa mies kertoi halunneensa mennä poliisin pakeille, mutta ei ollut uskaltanut, koska oli pelännyt veljensä kohtaloa. Hän ei ollut uskaltanut kertoa edes äidilleen tai isälleen.

Myöhemmin miehen velanperijät laittoivat ruumiin kassiin, upottivat sen metsäojaan kettingillä ympäröitynä ja heittivät päälle kiviä. Todistaja kertoi toisen miehistä sanoneen pari päivää tapahtumien jälkeen, ettei ruumista löydy ikinä.

Vasta toukokuussa poliisi tiedotti ruumiin kuitenkin löytyneen.

Kolme vankilaan

Veljensä ampunut nuori mies otettiin kiinni Oulun Kaakkurista 21. marraskuuta.

Toinen velanperijöistä oli jo aiemmin vangittu keskusrikospoliisin toimesta muun muassa törkeästä kiristyksestä ja hän istui jo Oulun vankilassa.

Toinen kiristäjistä oli 29. marraskuuta majoittuneena naisen kanssa kempeleläisessä hotellissa, josta hänet napattiin.

Poliisi otti kiinni vielä neljännen miehen epäiltynä henkirikoksesta. Hänet vapautettiin myöhemmin, mutta hän joutui syytteeseen kotoaan löytyneestä isosta kannabissatsista.

Mies on myöntänyt ampuneensa veljensä, mutta katsoo olleensa pakotettu tekoon. Todistajat näkivät miehen itkevän hysteerisesti teon jälkeen. Yksi oli paikalla käräjäsalissa ja kysyi syytetyn vointia. Syytetty näytti tälle peukkua. Aleksanteri Pikkarainen

Käräjille

Oulun käräjäoikeus alkoi käsitellä rikosvyyhteä maanantaina 17. kesäkuuta.

Paikalle saliin tuotiin kolme murhasyytettyä, joista yksi on uhrin veli, ampuja.

Kaksi muuta, velanperijät, istuivat sermin takana.

Yksi syytetty tuli paikalle myöhässä, yksi ei lainkaan.

Yksi taas istui salin takaosassa nuokkuen ja välillä nukahdellen sekavan oloisena.

Yksi todistaja-syytetyistä kysyi istunnon alussa veljensä murhasta syytetyltä, kuinka tämä voi. Oikeuden puheenjohtaja puuttui keskusteluun ja hiljensi nuoret miehet.

Kaikkiaan rikoskokonaisuuteen liittyy 17 syytettä.

Elinkautista murhasta syyttäjä vaatii sekä velanperijöille että ampujaveljelle.

Veljensä ampuneen puolustus vetoaa siihen, että tämä toimi pakotetussa tilassa, mikä poistaa syyllisyyden.

Velanperijämiehet ovat myös kiistäneet syyllistyneensä murhaan. Heidän puolustuksensa mukaan ratkaisu ampua veljeään päähän oli miehen oma.

Käräjäoikeuden tehtävänä on nyt ratkaista asia. Varsinainen murhasyyte käsitellään keskiviikon ja torstain aikana Oulussa.

Vyyhdin tuomiot jaetaan myöhemmin.

Lähteet: Esitutkintapöytäkirja, haastehakemus, oikeussalin tapahtumat maanantaina.